**ปัจจัยที่มีอิทธิพลต่อพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา**

**ของนักท่องเที่ยวชาวไทย**

**FACTORS INFLUENCING ON THAI TOURISTS, AGRO-TOURISM BEHAVIOR IN WANG NAM KHIAO, NAKHON RATCHASIMA PROVINCE.**

พัทธนกร ศรีไชยวาน 1\*  ชวัลลักษณ์ คุณาธิกรกิจ 2

Pattanakorn Srichaiwan 1\*  Shawanluck Kunathikornkit2

**บทคัดย่อ**

การวิจัยครั้งนี้เพื่อศึกษาปัจจัยที่มีอิทธิพลต่อพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ของนักท่องเที่ยวชาวไทย โดยกลุ่มตัวอย่างที่ใช้ในการวิจัยครั้งนี้ คือ นักท่องเที่ยวชาวไทยที่เคยมาท่องเที่ยวเชิงเกษตร อำเภอวังน้ำเขียว จังหวัดนครราชสีมา จำนวน 400 คน เครื่องมือที่ใช้ในการวิจัยครั้งนี้เป็นแบบสอบถาม สถิติทีใช้ในการวิเคราะห์ข้อมูล ได้แก่ ค่าร้อยละ ค่าเฉลี่ย ส่วนเบี่ยงเบนมาตรฐาน การทดสอบค่าที การวิเคราะห์ค่าความแปรปรวนทางเดียว การวิเคราะห์ความแตกต่างรายคู่ และการทดสอบสถิติการวิเคราะห์การถดถอยพหุคูณ ผลการทดสอบสมมติฐาน พบว่า ผู้ตอบแบบสอบถามที่เป็นนักท่องเที่ยวชาวไทยที่มีลักษณะทางประชากรศาสตร์ ได้แก่ เพศ อายุ ระดับการศึกษา อาชีพ และรายได้แตกต่างกันมีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านค่าใช้จ่ายโดยเฉลี่ยในการท่องเที่ยว (บาทต่อครั้ง) แตกต่างกัน อย่างมีนัยสำคัญทางสถิติที่ระดับ 0.05 ขณะที่ผู้ตอบแบบสอบถามที่มีเพศแตกต่างกันมีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านจำนวนครั้งโดยเฉลี่ยในการท่องเที่ยว (ครั้งต่อปี) แตกต่างกัน อย่างมีนัยสำคัญทางสถิติที่ระดับ 0.05 และรูปแบบการดำเนินชีวิตมีอิทธิพลต่อพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ของนักท่องเที่ยวชาวไทย ด้านค่าใช้จ่ายโดยเฉลี่ยในการท่องเที่ยว (บาทต่อครั้ง) อย่างมีนัยสำคัญทางสถิติที่ระดับ 0.05

**คำสำคัญ** : รูปแบบการดำเนินชีวิต, พฤติกรรมการท่องเที่ยวเชิงเกษตร, นักท่องเที่ยวชาวไทย

**Abstract**

This research was to study factors influencing agro-tourism behaviour of Thai tourists in Amphur Wangmankheo, Nakornratchasima province. A self-administered questionnaire was collected from 400 Thai tourists who visited Amphur Wangnamkheo, Nakornratchaisma province. Statistical tools for descriptive analysis and inferential analysis were employed including percentage, mean score, Standard Deviation, Independent Sample t-Test, One-Way Analysis of Variance, paired difference analysis and multiple regression. Research findings of agro-tourism behaviour showed that different tourists’ demographic factors such as gender, age, education, occupation and personal income demonstrated a significant difference in average travel expense (Baht per trips) at a statistically significant level of 0.05 respectively. However, different tourists’ gender demonstrated a significant difference in average travel frequency (time per year) at a statistically significant level of 0.05. The result also showed that lifestyle significantly influenced tourists’ average travel expense (Baht per trips) at a statistically significant level of 0.05.

**Keywords :** Lifestyle, Influencing Agro-Tourism’s Behavioral, Thai tourists

1 นิสิตปริญญาโท หลักสูตรบริหารธุรกิจมหาบัณฑิต สาขาการตลาด คณะสังคมศาสตร์ มหาวิทยาลัยศรีนครินทรวิโรฒ

2 ผู้ช่วยศาสตราจารย์ ดร. ภาควิชาบริหารธุรกิจ คณะสังคมศาสตร์ มหาวิทยาลัยศรีนครินทรวิโรฒ

1 Master Student, Master of Business Administration, Marketing Major, Faculty of Social Sciences, Srinakharinwirot University

2 Asst. Prof. Dr., Department of Business Administration, Faculty of Social Sciences, Srinakharinwirot University

**บทนำ**

การท่องเที่ยวเป็นอุตสาหกรรมที่มีบทบาทสำคัญต่อระบบเศรษฐกิจและสังคมในประเทศไทยเป็นอย่างมาก มีการขยายตัวที่สูงขึ้นตามลำดับ สามารถสร้างรายได้ที่สำคัญในลำดับต้นๆ ก่อให้เกิดรายได้หมุนเวียนเป็นจำนวนหลายแสนล้านบาทต่อปีโดยรายได้จากการท่องเที่ยวดังกล่าวนำมาซึ่งการลงทุนจ้างงาน การผลิตสินค้าและบริการ เกิดการหมุนเวียนของระบบเศรษฐกิจ อีกทั้งผู้ประกอบการยังมีการนำเอาทรัพยากรในท้องถิ่นมาใช้ให้เกิดประโยชน์เพื่อสร้างรายได้จากการท่องเที่ยว ตลอดจนยังเป็นการกระตุ้นและดึงดูดให้นักท่องเที่ยวเข้ามาท่องเที่ยวในสถานที่นั้นๆ

นักท่องเที่ยวจำนวนมากเดินทางท่องเที่ยวเพื่อพักผ่อน เลือกสถานที่ที่มีอากาศ และบรรยากาศดี อำเภอวังน้ำเขียว จังหวัดนครราชสีมา อันเป็นหนึ่งในสถานที่ท่องเที่ยวที่ได้รับความนิยมเป็นอย่างสูงในระยะเวลาที่ผ่านมา เนื่องจากเป็นแหล่งที่มีโอโซนที่ดีที่สุดแห่งหนึ่งของโลก (สำนักงานพัฒนาชุมชนอำเภอวังน้ำเขียว. 2560: ออนไลน์) ด้วยความอุดมสมบูรณ์ของอำเภอวังน้ำเขียวจึงสามารถปลูกพืชได้ดีเกือบทุกชนิด มีเส้นทางท่องเที่ยวเชิงเกษตรและแหล่งเรียนรู้ต่างๆ โดยในพื้นที่ดังกล่าวมีการทำเกษตรชุมชนจำนวนมาก ได้เปิดโอกาสให้นักท่องเที่ยวสามารถที่จะสัมผัสวิถีชีวิตชาวเกษตรกร

แต่ทว่าสถานการณ์การท่องเที่ยวในอำเภอวังน้ำเขียวในระยะ 2-3 ปี ที่ผ่านมา เริ่มประสบกับปัญหา โดย นายอินทร์ มูลพิมาย (2558: สัมภาษณ์) ผู้ริเริ่มโครงการบุไทรโฮมสเตย์ ได้กล่าวถึงปัญหาของจำนวนนักท่องเที่ยวที่เข้ามาท่องเที่ยวในอำเภอวังน้ำเขียว จังหวัดนครราชสีมา มีจำนวนลดน้อยลง อาจเนื่องมาจากการเพิ่มขึ้นของสถานที่ท่องเที่ยวเชิงเกษตรใหม่ที่มีเพิ่มขึ้นตลอดเวลา อีกทั้งสถานที่ท่องเที่ยวเชิงเกษตรนั้นมีการนำเสนอรูปแบบที่คล้ายคลึงกัน จึงทำให้มีการแข่งขันสูงมากยิ่งขึ้น

ด้วยเหตุนี้ผู้วิจัยจึงมีความสนใจที่จะศึกษางานวิจัยนี้เพื่อเปรียบเทียบพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ของนักท่องเที่ยวชาวไทย จำแนกตามลักษณะทางประชากรศาสตร์ ประกอบด้วย เพศ อายุ สถานภาพสมรส ระดับการศึกษา อาชีพ และรายได้ต่อเดือน และเพื่อศึกษาอิทธิพลของรูปแบบการดำเนินชีวิต ประกอบด้วย กิจกรรม ความสนใจ และความคิดเห็นต่อพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมาของนักท่องเที่ยวชาวไทย เนื่องจากรูปแบบการดำเนินชีวิตของนักท่องเที่ยวยังมีการเปลี่ยนแปลงไป จึงจำเป็นที่จะต้องวิเคราะห์ข้อมูลความต้องการของนักท่องเที่ยว ดังนั้น สิ่งที่สำคัญที่จะทำให้ธุรกิจประสบผลสำเร็จได้ คือ การเข้าใจนักท่องเที่ยว ด้วยเหตุผลดังกล่าวจะช่วยดึงดูดให้นักท่องเที่ยวให้กลับมาท่องเที่ยวในอำเภอวังน้ำเขียว จังหวัดนครราชสีมาเพิ่มมากขึ้น ดังนั้นผู้ประกอบการควรให้รูปแบบการดำเนินชีวิตของนักท่องเที่ยว เพื่อจะช่วยนำมาปรับปรุงสถานที่ท่องเที่ยวเชิงเกษตร อำเภอวังน้ำเขียว จังหวัดนครราชสีมา ให้ตรงกับความความต้องการของนักท่องเที่ยวได้อย่างมีประสิทธิภาพ

**วิธีการศึกษา**

**ประชากรที่ใช้ในการวิจัย** ประชากรที่ใช้ในการวิจัยครั้งนี้.คือ.นักท่องเที่ยวชาวไทยที่มาท่องเที่ยวในอำเภอวังน้ำเขียว จังหวัดนครราชสีมา ซึ่งไม่ทราบจำนวนประชากรที่แน่นอน

**กลุ่มตัวอย่างที่ใช้ในการวิจัย** กลุ่มตัวอย่างที่ใช้ในการวิจัย.คือ.นักท่องเที่ยวชาวไทยที่มาท่องเที่ยวในอำเภอวังน้ำเขียว จังหวัดนครราชสีมา ซึ่งไม่ทราบจำนวนประชากรที่แน่นอน (กัลยา วานิชย์บัญชา. 2550: 27-28) ได้ขนาดตัวอย่าง 385 ตัวอย่าง ผู้วิจัยสำรองขนาดของกลุ่มตัวอย่างเพิ่มอีก 15 ตัวอย่าง เพื่อป้องกันความผิดพลาดในการวิเคราะห์ข้อมูล รวมกลุ่มตัวอย่างทั้งสิ้นจำนวน 400 ตัวอย่าง (นิตยาพร เสนปาน. 2549: 56) และใช้วิธีการเลือกกลุ่มตัวอย่างโดย การสุ่มแบบเฉพาะเจาะจง (Purposive Sampling) ใช้เกณฑ์ในการคัดเลือกสถานที่ท่องเที่ยวที่นักท่องเที่ยวนิยมไปท่องเที่ยวมากที่สุด 4 อันดับแรก ได้แก่ วิลเลจฟาร์ม&ไวน์เนอรี่ ผาเก็บตะวัน วัดบ้านไร่ และมอนทาน่าฟาร์ม (tripadvisor*.* 2560: ออนไลน์) จากนั้นทำการสุ่มตัวอย่างแบบโควต้า (Quota Sampling) ได้สัดส่วนกลุ่มตัวอย่างจำนวน 100 ตัวอย่าง ต่อสถานที่ท่องเที่ยว และทำการสุ่มตัวอย่างตามสะดวก (Convenience Sampling) เพื่อให้ได้แบบสอบถามครบ 400 ตัวอย่าง ตามที่ต้องการ

**ระเบียบวิธีวิจัย** การวิจัยครั้งนี้เป็นวิจัยเชิงปริมาณ (Quantitative research) และมีเครื่องมือที่ใช้ในการวิจัยคือแบบสอบถามเพื่อเก็บรวบรวมข้อมูล โดยแบ่งออกเป็น 2 ส่วน ดังนี้ ส่วนที่ 1 ข้อมูลทั่วไปของผู้ตอบแบบสอบถาม ประกอบด้วยคำถามจำนวน 7.ข้อ มีลักษณะเป็นคำถามปลายปิด (Close-ended question) แบบมีให้เลือกสองคำตอบ (Dichotomous Choices) และลักษณะเป็นคำถามที่มีหลายคำตอบให้เลือก (Multiple Choices)ส่วนที่ 2 รูปแบบการดำเนินชีวิต มีลักษณะเป็นคำถามปลายปิด (Close-ended question) รูปแบบคำถามเป็นคำถามที่มีหลายคำตอบให้เลือก (Multiple Choices)ส่วนที่ 3 ข้อมูลพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ของนักท่องเที่ยวชาวไทย มีลักษณะเป็นคำถามปลายเปิด (Open-ended question)

**การวิเคราะห์ข้อมูล** สถิติในการวิเคราะห์และทดสอบสมมติฐานการวิจัยครั้งนี้ คือ สถิติเชิงพรรณนา (Descriptive statistics) ประกอบด้วยการแจกแจงความถี่ (Frequency) ร้อยละ (Percentage) ค่าคะแนนเฉลี่ย (Mean) และค่าเบี่ยงเบนมาตรฐาน (Standard Deviation)และสถิติเชิงอนุมาน (Inferential statistics)คือ สถิติวิเคราะห์ค่าที (Independent Sample t-Test) สถิติวิเคราะห์ความแปรปรวนทางเดียว (One-Way Analysis of Variance: ANOVA หรือ F-test) และการวิเคราะห์ความถดถอยเชิงพหุคูณ (Multiple regression Analysis)

**ผลการวิจัย**

**ผลการวิเคราะห์ข้อมูลโดยใช้สถิติเชิงพรรณนา (Descriptive statistics)**

1. ผู้ตอบแบบสอบถามส่วนใหญ่เป็น เพศหญิง จำนวน 254 คน ส่วนใหญ่ มีอายุ 21 – 30 ปี จำนวน 163 คน ส่วนใหญ่มีสถานภาพสมรส/อยู่ด้วยกัน จำนวน 208 คน ส่วนใหญ่มีระดับการศึกษาในระดับปริญญาตรี จำนวน 247 คน ส่วนใหญ่มีอาชีพรับจ้าง / พนักงานบริษัทเอกชน จำนวน 147 คน และส่วนใหญ่มีรายได้ต่อเดือนมากกว่า 30,000 บาท จำนวน 146 คน
2. ผู้ตอบแบบสอบถามส่วนใหญ่ให้ความสำคัญกับรูปแบบการดำเนินชีวิตโดยรวมอยู่ในระดับมากที่สุด โดยมีค่าเฉลี่ยเท่ากับ 3.64 เมื่อพิจารณารายด้านพบว่า ด้านความสนใจมีความสนใจในระดับมาก โดยมีค่าเฉลี่ยเท่ากับ 3.92 ด้านกิจกรรมมีการปฏิบัติกิจกรรมในระดับมาก โดยมีค่าเฉลี่ยเท่ากับ 3.54 และด้านความคิดเห็น มีความคิดเห็นในระดับมาก โดยมีค่าเฉลี่ยเท่ากับ 3.44 ตามลำดับ
3. ผู้ตอบแบบสอบถามส่วนใหญ่มีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านจำนวนครั้งโดยเฉลี่ยในการท่องเที่ยวเชิงเกษตร อำเภอวังน้ำเขียว จังหวัดนครราชสีมาพบว่า นักท่องเที่ยวส่วนใหญ่มีจำนวนครั้งโดยเฉลี่ยในการท่องเที่ยวเชิงเกษตร ประมาณ 2 ครั้งต่อปี โดยมีความถี่ในการท่องเที่ยวต่ำสุดที่ 1 ครั้งต่อปี และมีความถี่ในการท่องเที่ยวสูงสุดที่ 20 ครั้งต่อปี และด้านค่าใช้จ่ายโดยเฉลี่ยในการท่องเที่ยวเชิงเกษตร อำเภอวังน้ำเขียว จังหวัดนครราชสีมาพบว่า นักท่องเที่ยวส่วนใหญ่มีค่าใช้จ่ายโดยเฉลี่ยในการท่องเที่ยวเชิงเกษตรต่อคนประมาณ 3,494 บาท โดยที่ค่าใช้จ่ายต่อครั้งต่ำสุดอยู่ที่ 500 บาท และ ค่าใช้จ่ายต่อครั้งสูงสุดอยู่ที่ 20,000 บาท

**ผลการวิเคราะห์ข้อมูลโดยใช้สถิติเชิงอนุมาน (Inferential statistics)**

นักท่องเที่ยวชาวไทยที่มีเพศต่างกันมีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านจำนวนครั้งโดยเฉลี่ย (ครั้งต่อปี) แตกต่างกัน โดยที่เพศชายมีจำนวนครั้งโดยเฉลี่ยในการท่องเที่ยวเชิงเกษตร มากที่สุด อยู่ที่ 2.17≈2 ครั้งต่อปี อย่างมีนัยสำคัญทางสถิติ

นักท่องเที่ยวชาวไทยที่มีเพศต่างกันมีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านค่าใช้จ่ายโดยเฉลี่ย (บาทต่อครั้ง) แตกต่างกัน โดยที่เพศชายมีค่าใช้จ่ายโดยเฉลี่ยในการท่องเที่ยวเชิงเกษตร มากที่สุด อยู่ที่ 4,003.42 บาทต่อครั้ง

นักท่องเที่ยวชาวไทยที่มีอายุต่างกันมีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านค่าใช้จ่ายโดยเฉลี่ย (บาทต่อครั้ง) แตกต่างกัน โดยนักท่องเที่ยวชาวไทยที่มีอายุ มากกว่า 50 ปี มีค่าใช้จ่ายโดยเฉลี่ยในการท่องเที่ยวเชิงเกษตร มากที่สุด อยู่ที่ 4,195.12 บาทต่อครั้ง

นักท่องเที่ยวชาวไทยที่มีระดับการศึกษาต่างกันมีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านจำนวนครั้งโดยเฉลี่ย (ครั้งต่อปี) ไม่แตกต่างกัน โดยนักท่องเที่ยวชาวไทยที่มีการศึกษาต่ำกว่าปริญญาตรี มีจำนวนครั้งโดยเฉลี่ยในการท่องเที่ยวเชิงเกษตร มากที่สุด อยู่ที่ 2 ครั้งต่อปี

นักท่องเที่ยวชาวไทยที่มีอาชีพต่างกันมีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านจำนวนครั้งโดยเฉลี่ย (ครั้งต่อปี) แตกต่างกัน โดยนักท่องเที่ยวชาวไทยที่มีอาชีพ ข้าราชการ/พนักงานรัฐวิสาหกิจ มีค่าใช้จ่ายโดยเฉลี่ยในการท่องเที่ยวเชิงเกษตร มากที่สุด อยู่ที่ 4,460.87 บาทต่อครั้ง

นักท่องเที่ยวชาวไทยที่มีรายได้ต่างกันมีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านค่าใช้จ่ายโดยเฉลี่ย (บาทต่อครั้ง) แตกต่างกัน โดยนักท่องเที่ยวชาวไทยที่มีรายได้ ต่ำกว่าหรือเท่ากับ 10,000 บาท มีค่าใช้จ่ายโดยเฉลี่ยในการท่องเที่ยวเชิงเกษตร มากที่สุด อยู่ที่ 4,282.61 บาทต่อครั้ง

**ตารางที่ 1** แสดงผลการวิเคราะห์ความถดถอยพหูคูณพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ของนักท่องเที่ยวชาวไทย ด้านจำนวนครั้งโดยเฉลี่ย (ครั้งต่อปี)

|  |  |  |  |  |
| --- | --- | --- | --- | --- |
| รูปแบบการดำเนินชีวิต | ด้านจำนวนครั้งโดยเฉลี่ย (ครั้งต่อปี) | | | |
| **B** | **Beta** | **t** | **Sig** |
| กิจกรรม | 0.066 | 0.024 | 0.488 | .626 |
| ความสนใจ | -0.088 | -0.029 | -0.577 | .565 |
| ความคิดเห็น | 0.186 | 0.076 | 1.509 | .132 |
| ค่าคงที่ | 1.353 | - | 1.545 | .123 |
| R2  = 0.007, SEE = 1.947, Adjusted R2 = 0.000 , R = 0.085 | | | | |

จากตารางที่ 1 ผลการวิเคราะห์พบว่า รูปแบบการดำเนินชีวิต ประกอบด้วย กิจกรรม ความสนใจ และความคิดเห็น ไม่มีอิทธิพลต่อพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ของนักท่องเที่ยวชาวไทย ด้านจำนวนครั้งโดยเฉลี่ย (ครั้งต่อปี) ได้ร้อยละ 8.5

**ตารางที่ 2** แสดงผลการวิเคราะห์ความถดถอยพหูคูณพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ของนักท่องเที่ยวชาวไทย ด้านค่าใช้จ่ายโดยเฉลี่ย (บาทต่อครั้ง)

|  |  |  |  |  |
| --- | --- | --- | --- | --- |
| รูปแบบการดำเนินชีวิต | ด้านค่าใช้จ่ายโดยเฉลี่ย (บาทต่อครั้ง) | | | |
| **B** | **Beta** | **t** | **Sig** |
| กิจกรรม | 526.807 | 0.142 | 2.884 | .004 |
| ความสนใจ | 435.492 | 0.104 | 2.108 | .036 |
| ความคิดเห็น | 333.964 | 0.099 | 2.004 | .046 |
| ค่าคงที่ | -1229.647 | - | -1.038 | .300 |
| R2  = 0.041, SEE = 2631.774, Adjusted R2 = 0.034 , R = 0.203 | | | | |

\* มีนัยสำคัญทางสถิติที่ระดับ 0.05

จากตารางที่ 2 ผลการวิเคราะห์ความถดถอยพหูคูณพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านค่าใช้จ่ายโดยเฉลี่ย (บาทต่อครั้ง) พบว่า ตัวแปรที่สามารถพยากรณ์พฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านค่าใช้จ่ายโดยเฉลี่ย (บาทต่อครั้ง) อย่างมีนัยสำคัญทางสถิติที่ระดับ 0.05 ได้แก่ กิจกรรม ความสนใจ และความคิดเห็นโดยมีค่าสัมประสิทธิ์เท่ากับ 526.807, 435.492 และ 333.964 ตามลำดับ ซึ่งหมายความว่า รูปแบบการดำเนินชีวิต ประกอบด้วย กิจกรรม ความสนใจ และความคิดเห็น เป็นปัจจัยที่เป็นตัวกำหนดพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านค่าใช้จ่ายโดยเฉลี่ย (บาทต่อครั้ง) ซึ่งจากค่าสัมประสิทธิ์ดังกล่าวสามารถอภิปรายผลได้ดังนี้

หากนักท่องเที่ยวมีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านค่าใช้จ่ายโดยเฉลี่ย (บาทต่อครั้ง) จากรูปแบบการดำเนินชีวิต ด้านกิจกรรม เพิ่มขึ้น 1 หน่วย จะมีผลทำให้ค่าใช้จ่ายโดยเฉลี่ยในการท่องเที่ยวเชิงเกษตร อำเภอวังน้ำเขียว จังหวัดนครราชสีมา เพิ่มขึ้น 526.807 หน่วย ทั้งนี้เมื่อกำหนดให้รูปแบบการดำเนินชีวิตด้านความสนใจ และความคิดเห็นมีค่าคงที่ไม่เปลี่ยนแปลงที่ระดับ 435.492 และ 333.964 ตามลำดับ

หากนักท่องเที่ยวมีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านค่าใช้จ่ายโดยเฉลี่ย (บาทต่อครั้ง) จากรูปแบบการดำเนินชีวิต ด้านความสนใจ เพิ่มขึ้น 1 หน่วย จะมีผลทำให้ค่าใช้จ่ายโดยเฉลี่ยในการท่องเที่ยวเชิงเกษตร อำเภอวังน้ำเขียว จังหวัดนครราชสีมา เพิ่มขึ้น 435.492 หน่วย ทั้งนี้เมื่อกำหนดให้รูปแบบการดำเนินชีวิตด้านกิจกรรม และความคิดเห็นมีค่าคงที่ไม่เปลี่ยนแปลงที่ระดับ 526.807 และ 333.964 ตามลำดับ

หากนักท่องเที่ยวมีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านค่าใช้จ่ายโดยเฉลี่ย (บาทต่อครั้ง) จากรูปแบบการดำเนินชีวิต ด้านความคิดเห็น เพิ่มขึ้น 1 หน่วย จะมีผลทำให้ค่าใช้จ่ายโดยเฉลี่ยในการท่องเที่ยวเชิงเกษตร อำเภอวังน้ำเขียว จังหวัดนครราชสีมา เพิ่มขึ้น 333.964 หน่วย ทั้งนี้เมื่อกำหนดให้รูปแบบการดำเนินชีวิตด้านกิจกรรม และความสนใจมีค่าคงที่ไม่เปลี่ยนแปลงที่ระดับ 526.807 และ 435.492 ตามลำดับ

ผลการวิเคราะห์คูณพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านค่าใช้จ่ายโดยเฉลี่ย (บาทต่อครั้ง) จากรูปแบบการดำเนินชีวิต ประกอบด้วย กิจกรรม ความสนใจ และความคิดเห็น อย่างนัยสำคัญทางสถิติที่ระดับ 0.05 จากสมมติฐานที่ตั้งไว้จึงเป็นการยอมรับสมมติฐานรอง (H1) และปฏิเสธสมมติฐานหลัก (H0) ทั้งนี้เนื่องจากมีตัวแปรมากกว่า 1 ตัวที่สามารถพยากรณ์ โดยที่ทั้งสี่ด้านที่มีอิทธิพลในการพยากรณ์ได้ร้อยละ 20.3

**การอภิปรายผล**

**สมมติฐานที่ 1** นักท่องเที่ยวชาวไทยที่มีลักษณะทางประชากรศาสตร์ ประกอบด้วย เพศ อายุ สถานภาพสมรส ระดับการศึกษาอาชีพ และรายได้ต่อเดือน แตกต่างกันมีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา แตกต่างกัน

นักท่องเที่ยวชาวไทยที่มีเพศต่างกันมีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านจำนวนครั้งโดยเฉลี่ย (ครั้งต่อปี) และด้านค่าใช้จ่ายโดยเฉลี่ย (บาทต่อครั้ง) แตกต่างกัน โดยเพศชายมีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านจำนวนครั้งโดยเฉลี่ย (ครั้งต่อปี) และด้านค่าใช้จ่ายโดยเฉลี่ย (บาทต่อครั้ง) มากกว่าเพศหญิง อาจเป็นเพราะเพศชายเป็นหัวหน้าครอบครัว จึงเป็นผู้รับผิดชอบค่าใช้จ่ายทั้งหมดในการท่องเที่ยว อีกทั้งเพศชายยังมีความชอบในการท่องเที่ยวแบบผจญภัย และหาประสบการณ์มากกว่าเพศหญิง ซึ่งสอดคล้องกับงานวิจัยของ พีรกานต์ ศิริรักษ์ (2554) พบว่า เพศแตกต่างกันมีผลต่อพฤติกรรมการเดินทางท่องเที่ยวเชิงนิเวศด้านงบประมาณการใช้จ่าย แตกต่างกัน

นักท่องเที่ยวชาวไทยที่มีอายุต่างกันมีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านค่าใช้จ่ายโดยเฉลี่ย (บาทต่อครั้ง) แตกต่างกัน โดยนักท่องเที่ยวที่มีอายุ 21-30 ปี มีพฤติกรรมการท่องเที่ยวเชิงเกษตรในอำเภอวังน้ำเขียว จังหวัดนครราชสีมา ด้านค่าใช้จ่ายโดยเฉลี่ย (บาทต่อครั้ง) มากที่สุด เนื่องจากช่วงอายุนี้เป็นกลุ่มของคนวัยเริ่มทำงาน มีฐานะมั่นคง และมีรายได้เป็นของตนเอง ทำให้ไม่มีข้อจำกัดในการใช้จ่ายในการท่องเที่ยวเชิงเกษตร ซึ่งสอดคล้องกับงานวิจัยของ ฐิติมา ไทยวงษ์ (2558) พบว่า นักท่องเที่ยวไทยที่มีอายุแตกต่างดัน มีพฤติกรรมการท่องเที่ยวในเอเชียทีค เดอะ ริเวอร์ฟร้อนท์ ด้านค่าใช้จ่ายเฉลี่ยในการท่องเที่ยว (บาท) แตกต่างกัน

นักท่องเที่ยวชาวไทยที่มีระดับการศึกษาต่างกันมีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านค่าใช้จ่ายโดยเฉลี่ย (บาทต่อครั้ง) แตกต่างกัน โดยนักท่องเที่ยวชาวไทยที่มีการศึกษาสูงกว่าปริญญาตรีมีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านค่าใช้จ่ายโดยเฉลี่ย (บาทต่อครั้ง) มากที่สุด เนื่องจากนักท่องเที่ยวที่มีระดับการศึกษาที่สูงขึ้น มักจะมีการวางแผนทางการท่องเที่ยวเป็นอย่างดี และมีเหตุผลในการใช้จ่ายเงินมากกว่า ซึ่งสอดคล้องกับงานวิจัยของ ภัทราภรณ์ สิริภัทราวรรณ (2558) พบว่า นักท่องเที่ยวที่มีระดับการศึกษาแตกต่างกันมีผลต่อพฤติกรรมการท่องเที่ยวตลาดน้ำขวัญเรียม ด้านค่าใช้จ่ายในการมาท่องเที่ยว แตกต่างกัน

นักท่องเที่ยวชาวไทยที่มีอาชีพต่างกันมีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านค่าใช้จ่ายโดยเฉลี่ย (บาทต่อครั้ง) แตกต่างกัน โดยนักท่องเที่ยวชาวไทยที่มีอาชีพข้าราชการ / พนักงานรัฐวิสาหกิจ มีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านค่าใช้จ่ายโดยเฉลี่ย (บาทต่อครั้ง) มากที่สุด เนื่องจากนักท่องเที่ยวที่มีอาชีพ ข้าราชการ / พนักงานรัฐวิสาหกิจ และเดินทางเพื่อที่จะประชุม การศึกษา จึงทำให้มีด้านจำนวนครั้งโดยเฉลี่ย (ครั้งต่อปี) มากกว่านักท่องเที่ยวอาชีพอื่นๆ จึงทำให้มีการใช้จ่ายในการท่องเที่ยวสูงขึ้นตามไปด้วย ซึ่งสอดคล้องกับงานวิจัยของ สาธิดา คงสนทนา (2556) พบว่า อาชีพมีความสัมพันธ์กับพฤติกรรมการท่องเที่ยว ด้านค่าใช้จ่ายโดยเฉลี่ยต่อครั้ง แตกต่างกัน

นักท่องเที่ยวชาวไทยที่มีรายได้ต่างกันมีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านค่าใช้จ่ายโดยเฉลี่ย (บาทต่อครั้ง) แตกต่างกัน โดยนักท่องเที่ยวชาวไทยที่มีรายได้มากกว่า 30,000 บาท มีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านค่าใช้จ่ายโดยเฉลี่ย (บาทต่อครั้ง) มากที่สุด เนื่องจากนักท่องเที่ยวที่มีรายได้ต่อเดือนสูงย่อมมีกำลังในการใช้จ่ายในการท่องเที่ยวสูงตามไปด้วย โดยส่วนหนึ่งของรายได้จะถูกใช้ไปกับการทำกิจกรรมต่างๆ เช่น การเดินทางท่องเที่ยว เป็นต้น ซึ่งสอดคล้องกับงานวิจัยของ พีรกานต์ ศิริรักษ์ (2554) พบว่า รายได้แตกต่างกันมีผลต่อพฤติกรรมการเดินทางท่องเที่ยวเชิงนิเวศ ด้านงบประมาณการใช้จ่าย แตกต่างกัน

**สมมติฐานที่ 2** รูปแบบการดำเนินชีวิต ประกอบด้วย กิจกรรม ความสนใจ และความคิดเห็น มีอิทธิพลต่อพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ของนักท่องเที่ยวชาวไทย

รูปแบบการดำเนินชีวิตด้านกิจกรรมมีอิทธิพลต่อพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ของนักท่องเที่ยวชาวไทย ด้านค่าใช้จ่ายโดยเฉลี่ย (บาทต่อครั้ง) เนื่องจากรูปแบบการดำเนินชีวิตในแต่ละวันของนักท่องเที่ยวชาวไทยล้วนมีกิจกรรมมากมายที่ให้เลือกปฏิบัติ โดยนักท่องเที่ยวชาวไทยส่วนใหญ่มีการเข้าร่วมกิจกรรมที่สถานที่ท่องเที่ยวเชิงเกษตรจัดขึ้น และเข้าร่วมงานจัดแสดงสินค้าเกษตร ด้วยกิจกรรมดังกล่าวทำให้นักท่องเที่ยวชาวไทยมีค่าใช้จ่ายโดยเฉลี่ย (บาทต่อครั้ง) เพิ่มขึ้น ด้านความสนใจมีอิทธิพลต่อพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ของนักท่องเที่ยวชาวไทย ด้านค่าใช้จ่ายโดยเฉลี่ย (บาทต่อครั้ง) เนื่องจากการที่นักท่องเที่ยวมีความเอาใจใส่ในการท่องเที่ยวเชิงเกษตรมากขึ้น โดยที่นักท่องเที่ยวส่วนใหญ่มีความสนใจ ในการอ่านนิตยสารเกี่ยวกับการท่องเที่ยวเชิงเกษตร และยังมีการค้นหาข้อมูลเกี่ยวกับการท่องเที่ยวเชิงเกษตร เพื่ออัพเดทข้อมูลใหม่ๆ ในการท่องเที่ยว จึงส่งผลให้เกิดค่าใช้จ่ายโดยเฉลี่ย (บาทต่อครั้ง) เพิ่มขึ้นด้วย และด้านความคิดเห็นมีอิทธิพลต่อพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ของนักท่องเที่ยวชาวไทย ด้านค่าใช้จ่ายโดยเฉลี่ย (บาทต่อครั้ง) โดยนักท่องเที่ยวส่วนใหญ่มีความคิดเห็นว่า การท่องเที่ยวเชิงเกษตร เป็นการพักผ่อนหย่อนใจเพื่อคลายความเครียด อีกทั้งนักท่องเที่ยวส่วนใหญ่มีความคิดเห็นว่าการท่องเที่ยวเชิงเกษตรเป็นการส่งเสริมให้คนในชุมชนมีรายได้ที่เพิ่มมากขึ้น ถือเป็นการช่วยเหลือชุมชนอีกทางหนึ่ง เช่น การซื้อสินค้าที่ชุมชนจัดจำหน่าย เป็นต้น สิ่งเหล่านี้จึงมีผลทำให้นักท่องเที่ยวชาวไทยมีพฤติกรรมการท่องเที่ยวเชิงเกษตร อำเภอวังน้ำเขียว จังหวัดนครราชสีมา ด้านค่าใช้จ่ายโดยเฉลี่ย (บาทต่อครั้ง) เพิ่มขึ้นตามไปด้วย ซึ่งสอดคล้องกับงานวิจัยของ อภิชญา ณัฐพงศ์พฤทธิ์ (2559) วิจัยเรื่อง รูปแบบการดำเนินชีวิต การรับรู้ข้อมูลการท่องเที่ยวจากสื่อออนไลน์ ความน่าเชื่อถือและพฤติกรรมการตัดสินใจท่องเที่ยวต่างประเทศ พบว่า รูปแบบการดำเนินชีวิตทุกรูปแบบของนักท่องเที่ยวจากสื่อออนไลน์มี ความสัมพันธ์ในเชิงบวกต่อพฤติกรรมการตัดสินใจของนักท่องเที่ยวชาวไทย อย่างไรก็ตาม ในปัจจุบันทุกกลุ่มรูปแบบการดาเนินชีวิตมีความสัมพันธ์ต่อ พฤติกรรมการตัดสินใจท่องเที่ยว ไม่ว่าจะเป็นกลุ่มครอบครัวสุขสันต์ เพราะคนส่วนใหญ่มีการให้ ความสำคัญกับคนในครอบครัวมากขึ้น

**สรุปผลการวิจัยและข้อเสนอแนะ**

1. จากผลการวิจัยลักษณะทางประชากรศาสตร์ ผู้ประกอบการควรเจาะกลุ่มนักท่องเที่ยวที่มีเพศชาย อายุมากกว่า 50 ปี มีการศึกษาสูงกว่าปริญญาตรี อาชีพข้าราชการ/พนักงานรัฐวิสาหกิจ เป็นกลุ่มที่มีค่าใช้จ่ายโดยเฉลี่ย (บาทต่อครั้ง) มากที่สุด ดังนั้นหากมีการวางแผนกลยุทธ์ทางการตลาดในการพัฒนาสถานที่ท่องเที่ยวเชิงเกษตรอย่างต่อเนื่อง ให้สอดคล้องกับความต้องการของนักท่องเที่ยวก็จะเป็นประโยชน์ต่อการประกอบธุรกิจในอนาคต

2. จากผลการวิจัยรูปแบบการดำเนินชีวิต พบว่า นักท่องเที่ยวชาวไทยมีการเข้าร่วมกิจกรรมที่สถานที่ท่องเที่ยวเชิงเกษตรจัดขึ้น และเข้าร่วมงานจัดแสดงสินค้าเกษตร อีกทั้งความสนใจในการค้นหาข้อมูลเกี่ยวกับการท่องเที่ยวเชิงเกษตร เพื่ออัพเดทข้อมูลใหม่ๆ และยังมีความคิดเห็นว่าการท่องเที่ยวเชิงเกษตรเป็นการส่งเสริมให้คนในชุมชนมีรายได้ที่เพิ่มมากขึ้น เช่น การซื้อสินค้าที่ชุมชนจัดจำหน่าย เป็นต้น ด้วยสาเหตุดังกล่าวทำให้นักท่องเที่ยวชาวไทยมีค่าใช้จ่ายโดยเฉลี่ย (บาทต่อครั้ง) เพิ่มขึ้น ดังนั้นควรส่งเสริมกิจกรรมที่ก่อให้เกิดการใช้จ่ายของนักท่องเที่ยวเพิ่มขึ้น รวมถึงการสร้างเครือข่ายความร่วมมือในการส่งเสริมการท่องเที่ยวเชิงเกษตรมากขึ้น ได้แก่ การบริการรถจักยานให้เช่าขี่ชมสวน ประสานร่วมมือกับทางโรงแรมทั้งในพื้นที่และนอกพื้นที่ในการให้ส่วนลดเพื่อจูงใจนักท่องเที่ยวมาเที่ยวเพิ่มมากขึ้น

**เอกสารอ้างอิง**

[1] กัลยา วานิชย์บัญชา. (2550). *การวิเคราะห์สถิติเพื่อการตัดสินใจ*. พิมพ์ครั้งที่ 4. กรุงเทพฯ: โรงพิมพ์จุฬาลงกรณ์มหาวิทยาลัย.

[2] ฐิติมา ไทยวงษ์*.* (2556)*.* แรงจูงใจในการท่องเที่ยวที่มีความสัมพันธ์กับพฤติกรรมการท่องเที่ยวของนักท่องเที่ยวไทย ในเอเชียทีค เดอะ ริเวอร์ฟร้อนท์. สารนิพนธ์ บธ.ม. (การตลาด). กรุงเทพฯ: บัณฑิตวิทยาลัย มหาวิทยาลัยศรีนครินทรวิโรฒ.

[3] นิตยาพร เสนปาน. (2549). *ความรู้ความเข้าใจ รูปแบบกิจกรรม และแนวโน้มพฤติกรรมการท่องเที่ยวเชิงเกษตรของประชาชนในเขตกรุงเทพมหานคร.* สารนิพนธ์ บธ.ม. (การตลาด). กรุงเทพฯ: บัณฑิตวิทยาลัย มหาวิทยาลัยศรีนครินทรวิโรฒ.

[4] บุญเลิศ จิตตั้งวัฒนา. (2559). *พฤติกรรมนักท่องเที่ยว.* พิมพ์ครั้งที่ 3. นนทบุรี: เฟริ์นข้าหลวง พริ้นติ้งแอนด์พับลิชชิ่ง.

[5] พีรการนต์ ศิริรักษ์*.*  (2554)*.* ปัจจัยที่มีผลต่อพฤติกรรมการท่องเที่ยวเชิงนิเวศของนักท่องเที่ยวในจังหวัดภูเก็ต. ปริญญานิพนธ์ บธ.ม. (การตลาด). กรุงเทพฯ: บัณฑิตวิทยาลัย มหาวิทยาลัยศรีนครินทรวิโรฒ.

[6] ภัทรภรณ์ สิริภัทราวรรณ.(2558). ปัจจัยส่วนประสมทางการตลาดบริการที่มีผลต่อพฤติกรรมการท่องเที่ยวตลาดน้ำขวัญเรียม ของนักท่องเที่ยวชาวไทย. สารนิพนธ์ บธ.ม. (การตลาด). กรุงเทพฯ: บัณฑิตวิทยาลัย มหาวิทยาลัยศรีนครินทรวิโรฒ.

[7] สาธิดา คงสนทนา. (2556). ปัจจัยที่มีผลต่อพฤติกรรมการท่องเที่ยวของนักท่องเที่ยวชาวไทยในตลาดบางน้ำผึ้ง จังหวัดสมุทรปราการ. สารนิพนธ์ บธ.ม. (การตลาด). กรุงเทพฯ: บัณฑิตวิทยาลัย มหาวิทยาลัยศรีนครินทรวิโรฒ.

[8] สำนักงานพัฒนาชุมชนอำเภอวังน้ำเขียว. (2560). *ประวัติความเป็นมา.* สืบค้นเมื่อ 7 ตุลาคม 2560, จาก http://district.cdd.go.th/wangnamkhiao/about-us/ประวัติความเป็นมา

[9] อภิชญา ณัฐพงศ์พฤทธิ์. (2559). *รูปแบบการดำเนินชีวิต การรับรู้ข้อมูลการท่องเที่ยวจากสื่อออนไลน์ ความน่าเชื่อถือและพฤติกรรมการตัดสินใจท่องเที่ยวต่างประเทศ*. สืบค้นเมื่อ 12 ธันวาคม 2560, จาก http://gscm.nida.ac.th/public-action/Proceeding/2559/16.pdf

[10] อินทร์ มูลพิมาย. (2559, 6 กุมภาพันธ์). สัมภาษณ์โดย เปมิกา เหมืองพุน ที่จุดเรียนรู้คนต้นแบบชีวิตพอเพียงเปลี่ยนแนวคิดเปลี่ยนชีวิต.

[11] Assael, H. (1994). *Consumer Behavior and Marketing Action.* 5th ed. NewYork: South-Western College Publishing.

[12] Goldberg, Davidson. (1997). *Conservation and Agriculture.* New York: Prentice Hall.

[13] Schiffman Leon G.; & Kanuk, Leslie Lazer. (2003). *Consumer Behavior:Concepts.and Applications.* New York: McGraw-Hill.

[14] Trip advisor. (2560). *สถานที่ท่องเที่ยววังน้ำเขียว.* สืบค้นเมื่อ.6 มกราคม.2561,.จาก https://goo.gl/bei55b